钦定古今图书集成/明伦汇编/官常典/第729卷 > 张镇孙
## 钦定古今图书集成/明伦汇编/官常典/第729卷 > 张镇孙

按《广东通志》：“镇孙，字鼎卿，南海人。少以博学强记闻。
咸淳辛未，举进士，廷对第一。胪唱日，天阴晦，大雨如
注，识者谓非文明之兆。授秘书监正字，迁校书郎，寻
通判婺州，迎养其父母。德祐元年，元兵至，镇孙遂奉
二亲归广。台章劾之，诏罢镇孙职。端宗航海幸闽广
间，广州海上溃军，奉镇孙为帅，镇孙与都统凌震结”
集分伍，分东西二路，誓图恢复。景炎元年十二月，帝
舟次于惠州之甲子门，诏以镇孙为龙图阁待制、广
东制置使兼经略安抚使，委以军事。将校卢震拥众
暴横，镇孙数其罪戮之。由是将士用命，兵威稍震。元
酋帅吕师夔、张荣宾已入广州，闻镇孙至，以军饷不
继退走，命其将梁雄飞守之。二年四月，帝舟次于广
之官富场，镇孙复广州，雄飞等走韶州，下诏褒赏，亲
知多启贺，镇孙有忧色，皆不答。十一月，元酋右丞塔
出会师夔合攻广州，镇孙欲为守御计，而力不支，城
陷。明年二月，师夔还师，执镇孙北归，死于大庾。文天
祥作诗悼之。时陈仲微者纪海上事，书镇孙死节，董
师谦亦云“镇孙死难，惜无有暴白之者，而史臣以降
书，毋亦董狐责盾之义乎？”